Bedegkér

Bedegkér község Somogy vármegyében, a Tabi járásban.

Fekvése 
Bedegkér község a Balatontól mintegy 35 kilométerre fekszik. Zsáktelepülésnek tekinthető, mivel közúton csak Kánya felől közelíthető meg, az Iregszemcse-Tab közti 6509-es útból kiágazó 65 142-es számú mellékúton. Az út előbb Kér településrészre érkezik – ott ágazik ki belőle nyugat felé, Somogyegres irányában a 65 125-ös út –, majd dél felé továbbhaladva érhetjük el Bedeg településrészt.

A községet dombok övezik. Szép és nyugodt környezet, pihenésre és kirándulásra egyaránt alkalmas. A községhez tartozik két kieső rész is. Keleti oldalról a Mecsek - melynek saját kis kápolnája van -, nyugati oldalról Rózsás és Csaba veszi körül, melyhez közel van a Csörgő-patak.

Története 
Bedeg és Magyarkér (korábban Tótkér) 1939-es egyesítésekor jött létre a község.

Bedegnek már Szent István idejében épült temploma, amely évszázadokig megvolt. 1274-ben Pál veszprémi püspök rendelete Bedegi Genset visszahelyezte a nemesek közé. 1319-ben Károly Róbert király elrendelte, hogy a Tolna vármegyei szolgabírák vizsgálják ki Bedegi András panaszát Bogár István hatalmaskodásai miatt. 1320-ban Bedegi András valamint fiai István és Miklós a pécsváradi konvent előtt kiegyeztek Bogár Istvánnal. 1333 és 1335 között a papját Mihálynak hívták. Szőlője 1358-ban Rusateleke néven szerepelt a Héderváry oklevéltárban. 

1526 szeptemberében török rablócsapatok dúlták fel a vidéket.

Fénykorát az 1850-es években érte el. 1854. június 13-án a plébániát Liszt Ferenc unokatestvére, Veczkó Antal vette át. A finom ízlésű, igen művelt és lelkiismeretes pap minden tudását és kapcsolatát igénybe vette a községért. Átalakíttatta a templom belső terét, kiegészítette annak felszerelését és a ruházatot. Felújíttatta a plébánia épületét, megalapította a községi könyvtárat, és megszervezte annak működését. Az Esterházy családdal való kapcsolatát felhasználta község érdekében, szőlő-és szántóterületeket kért hívei számára. 1857-ben épült Bognár József és Kovács Ferenc áldozatkészségéből a mecseki kápolna, majd 1862-ben a temetői kálvária és 1864-ben a Szentháromság-szobor. A határban lévő fakereszteket áldozatkész hívők kőkeresztekre cserélték ki.

1945. február 5-én Somogyegres és Bedegkér határában kényszerleszállást hajtott végre egy amerikai, B-24 Liberator bombázó. A Ruthie the Raider a 464. Bomb Group 778. repülőszázadának a gépe volt. A legénység valamennyi tagja túlélte a kényszerleszállást.

1956. április-július havában lebontották a műszaki határzárakat, és mentesítik az aknáktól. A Szabad Európa Rádió propagandája felerősödik, a Dunántúlt léggömbökön szállított röpcédulákkal árasztják el.

November 3-án este falugyűlés volt Szálai korelnök vezetésével. Békés hangulata senki ellen nem irányult, mert a felszólalók békességre és nyugalomra intettek. A forradalom ideje alatt nem is történt személyi bántalmazás, csak a csillagokat és a parancsuralmi rendszer jelképeit távolították el.

1956. november 5. Kiküldött magyar katonák gyűjtik össze a lakossághoz került fegyvereket. Csizmadia Gábor vezetésével visszaáll a tanácsi irányítás.

1970. július 1-jével Bedegkért közigazgatásilag Kányához csatolták.

1990. szeptember 30. Az önkormányzati választásokkal megszűnik a tanácsrendszer. Polgármester: Ágyik Lajos, jegyző a nagy közigazgatási gyakorlattal rendelkező dr. Szabó Károly.

Közélete

Polgármesterei 
 1990–1994: Ágyik Lajos (Magyar Néppárt - Nemzeti Parasztpárt)
 1994–1998: Ágyik Lajos (független)
 1998–2002: Steinbacher Jenő (független)
 2002–2006: Steinbacher Jenő (független)
 2006–2010: Steinbacher Jenő (független)
 2010–2014: Steinbacher Jenő (független)
 2014–2019: Steinbacher Jenő (független)
 2019-től: Steinbacher Jenő (független)

Plébánosai 
 Szokoly József (1738–1743)
 Czeffel György (1743–1745)
 Bernát János (1745–1760)
 Szigethy Imre (1748–1760)
 Ruszán József (1760–1777)
 Nagy János (1777–1822)
 Szücs József (1822–1847)
 Kálóczy Imre (1847–1854)
 Veczko Antal (1854–1869)
 Bohuniczky Béla (1869–1904)
 Heindl Vilmos (1904–1905)   
 Francsics Pál (1905–1911)
 Varga Kálmán (1911–1922)
 Tóth Lajos (1922–1930)
 Bende József (1930–1956)
 Maricz Elemér (1956–1958)
 Kiss Gyula (1958–1964)
 Fried Vilmos (1964–1970)
 Serbán Valentin (2001–2017)
 Lovász Zsolt (2017–2023)
 Zab András Győző (2023–)

Népesség
A település népességének változása:

	 
A 2011-es népszámlálás során a lakosok 76,7%-a magyarnak, 1,4% németnek, 4,1% cigánynak, 0,2% szerbnek mondta magát (22,9% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 43,5%, református 5%, evangélikus 8,2%, felekezet nélküli 13,7% (29,3% nem nyilatkozott).

Nevezetességei   
 Szentháromság-templom,
 az evangélikus leányközösség temploma,
 tornacsarnok,
 Mecseki-kápolna,
 kőkereszt,
 Liszt Borbála (a világhírű művész, Liszt Ferenc nagynénje) síremléke

Jegyzetek

További információk 

 Bedegkér szócikke a Katolikus lexikon online kiadásában
 Bedegkér. In: Zoltán Péter: Válogatás a Koppány-völgye kistérség művészeti értékeiből
 Bognár Jenő: Szülőföldünk: Bedeg (Bedegkér rövid története)
 Bedegkér templomai. Nagyvofely.hu
 Bedegkér - Koppány-völgye Többcélú Kistérségi Társulás. Koppanyvolgyeterseg.hu
 Községeink területének földrajzi nevei. Tab-ph.hu
 Eltűnt templomok nyomában - Magyar Múzeumok. 2012. febr. 6.
 Bedegkér település oldala. Szeporszag.hu
 Koppány-völgye Kistérség Értékleltára. Koppány-völgye Többcélú Kistérségi Társulás, 2005
 Somogy megyei Területfejlesztési Koncepció: Helyzetfeltáró munkarész.  Somogy Megyei Önkormányzati Hivatal, 2012

Somogy megye települései